Fem milliliter etorfin. Mere skulle der ikke til for at lægge hanelefanten Tempo til at sove ude i dens gård klokken 7 i morges. Derefter sprøjtede dyrlæge Gert Hansen en hel liter sovemedicin ind i Tempos blodbane. Den overdosis tog livet af den 26 år gamle hanelefant. Tempo, der også har haft sponsornavnet Håkon, kom til Aalborg Zoo i september 1985. Han trivedes og voksede sig stor og stærk. Men det sidste års tid var han syg. Han tabte sig og begyndte til sidst at falde. Aalborg Zoo sendte video af det syge dyr rundt til alverdens eksperter, og der blev taget masser af blodprøver, men indtil i dag vidste ingen, hvad elefanten fejlede. Hele dagen er Tempo blevet obduceret på DAKA ved Randers, der tager sig af døde dyr. Og dyrlæge Gert Hansen mener, han har fundet årsagen. - I bihulerne i hovedet fandt vi svulstagtige forandringer. Og i nogle af svulsterne var der betændelse, som må have spredt sig til hjernen, lyder forklaringen. Tilbage i Aalborg Zoo har en håndfuld triste elefantpassere kun minderne om Tempo og hans stødtænder tilbage.

Referat:
Aalborg Zoo aflivede i morges den syge hanelefant.